পীরগঞ্জে আ.লীগের প্রার্থী পরিবর্তনের দাবিতে মানববন্ধন
প্রকাশিত: ০৮:০৫ আপডেট: ০৮:০৭
আসন্ন উপজেলা নির্বাচনে রংপুরের পীরগঞ্জ উপজেলা আওয়ামী লীগ মনোনীত বিএনপির কেন্দ্রীয় সদস্য, সদ্য আওয়ামী লীগে যোগদানকারী নুর মোহাম্মদ মণ্ডলের মনোনয়ন পরিবর্তন দাবিতে মানবন্ধন করেছে উপজেলা আওয়ামী লীগ ও অঙ্গ সহযোগী সংগঠন।
মঙ্গলবার (১২ ফেব্রুয়ারি) দুপুরে নেতা-কর্মীরা পীরগঞ্জ উপজেলা সদরের প্রধান সড়ক গুলসান মোড় হতে থানা মোড় পর্যন্ত ব্যানার হাতে মানববন্ধন করে। পরে মৌন মিছিল নিয়ে রংপুর-ঢাকা মহাসড়কে অবস্থান নেয়।
এসময় বক্তব্য রাখেন- উপজেলা আওয়ামী লীগের যুগ্ম সম্পাদক সাদেক হোসেন বিএসসি, সাংগঠনিক সম্পাদক রুহুল আমিন বিএসসি, পীরগঞ্জ পৌর আওয়ামী লীগের সাধারণ সম্পাদক প্রভাষক কামরুল হাসান জুয়েল, পীরগঞ্জ উপজেলা কৃষক লীগের সাধারন সম্পাদক মামুনুর রশিদ মেরাজুল, ইউনিয়ন আওয়ামী নেতা বকুল মিয়া প্রমুখ।
বক্তারা বলেন, বাংলাদেশ আওয়ামী লীগের সভানেত্রী ও পীরগঞ্জের পুত্রবধূ প্রধানমন্ত্রী শেখ হাসিনাকে ভুল বুঝিয়ে সাবেক সাংসদ ও উপজেলা চেয়ারম্যান নুর মোহাম্মদ মণ্ডল মনোনয়ন নিয়েছেন। আমরা মনোনয়ন পরিবর্তনের আবেদন করছি। সেই সঙ্গে দলের ত্যাগী নেতাকে মনোনয়ন দেয়ার আহ্বান করছি। নুর মোহাম্মদ মণ্ডল ইতোপূর্বে জাতীয় পার্টি থেকে বিএনপি ও বিএনপি থেকে আওয়ামী লীগে যোগদান করেন।